গুৱাহাটী, ১৫ ছেপ্তেম্বৰ : ২০২১ বৰ্ষত অনুষ্ঠিত হ'বলগীয়া টেট পৰীক্ষা সন্দৰ্ভত শিক্ষা বিভাগে জাৰি কৰা জাননীক লৈ প্ৰতিক্ৰিয়া প্ৰকাশ কৰিছে ৰাইজৰ দলৰ সম্পাদক তথা মুখপাত্ৰ আশ্ৰাফুল ইছলামে । অসমৰ ২৭ খন জিলাত টেট পৰীক্ষাৰ কেন্দ্ৰ দিয়াক লৈ প্ৰতিক্ৰিয়া প্ৰকাশ কৰি ইছলামে কয় যে, 'বৰপেটা, গোৱালপাৰা, ধুবুৰী, দক্ষিণ শালমাৰা-মানকাচৰ, কৰিমগঞ্জ আৰু হাইলাকান্দি জিলাত টেট পৰীক্ষাৰ কেন্দ্ৰ দিয়া হোৱা নাই । এয়া বিজেপি চৰকাৰৰ বৈষম্যমূলক নীতি' ।
চৰকাৰৰ এই কাৰ্যৰ তীব্ৰ সমালোচনা কৰাৰ লগতে অসমৰ প্ৰতিখন জিলাতেই টেট পৰীক্ষা কেন্দ্ৰ দিয়াৰ দাবী জনাই তেওঁ কয় যে, এইকেইখন জিলাত যথেষ্ট সংখ্যক শিক্ষিত নিবনুৱা যুৱক-যুৱতী আছে । এজন পৰীক্ষাৰ্থী পৰীক্ষা দিবলৈ দূৰণিবটীয়া ঠাইলৈ যোৱাৰ ক্ষেত্ৰত অহা-যোৱা, থকা-খোৱাকে ধৰি বহুখিনি খৰচ বহন কৰিবলগা হয় । সকলো নিবনুৱাৰ কাৰণে এইখিনি খৰচ বহন কৰাটো সম্ভৱ নহয় । দৰিদ্ৰ পৰিয়ালৰ নিবনুৱাৰ বাবে ইয়ে যথেষ্ট অসুবিধাৰ সৃষ্টি কৰিব ।
বৰপেটা, গোৱালপাৰা, ধুবুৰী, দক্ষিণ শালমাৰা-মানকাচৰ, কৰিমগঞ্জ আৰু হাইলাকান্দি আদি জিলাবোৰ সংখ্যালঘু অধ্যুষিত অঞ্চল হোৱা বাবে চৰকাৰে পৰিকল্পিতভাৱে এনেকুৱা বৈষম্যমূলক নীতি গ্ৰহণ কৰিছে বুলি বিস্ফোৰক অভিযোগ উত্থাপন কৰে আশ্ৰাফুল ইছলামে ।
